CELEX: 32019D2207
Language: fi
Date: 2019-12-05 00:00:00
Title: Neuvoston päätös (EU) 2019/2207, annettu 5 päivänä joulukuuta 2019, valtiosta toiseen tapahtuvaa ilman epäpuhtauksien kaukokulkeutumista koskevan yleissopimuksen toimeenpanevan elimen 39. istunnossa Euroopan unionin puolesta otettavasta kannasta happamoitumisen, rehevöitymisen ja alailmakehän otsonin vähentämistä koskevan pöytäkirjan tiettyihin muutoksiin

23.12.2019   
               
               
                  FI
               
               
                  Euroopan unionin virallinen lehti
               
               
                  L 332/17
               
            
         NEUVOSTON PÄÄTÖS (EU) 2019/2207,
         annettu 5 päivänä joulukuuta 2019,
         valtiosta toiseen tapahtuvaa ilman epäpuhtauksien kaukokulkeutumista koskevan yleissopimuksen toimeenpanevan elimen 39. istunnossa Euroopan unionin puolesta otettavasta kannasta happamoitumisen, rehevöitymisen ja alailmakehän otsonin vähentämistä koskevan pöytäkirjan tiettyihin muutoksiin
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 191 artiklan yhdessä 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Vuoden 1979 valtiosta toiseen tapahtuvaa ilman epäpuhtauksien kaukokulkeutumista koskevaan yleissopimukseen, jäljempänä ’yleissopimus’, liittyy happamoitumisen, rehevöitymisen ja alailmakehän otsonin vähentämistä koskeva pöytäkirja, jäljempänä ’pöytäkirja’, joka hyväksyttiin 1999.
                  
               
                     (2)
                  
                  
                     Pöytäkirjan 13 a artiklan nojalla yleissopimuksen toimeenpanevan elimen kokouksessa läsnä olevat sopimuspuolet, jäljempänä ’toimeenpaneva elin’, voivat hyväksyä pöytäkirjaan ja sen liitteisiin tehdyt muutokset.
                  
               
                     (3)
                  
                  
                     Pöytäkirjaa muutettiin vuonna 2012 toimeenpanevan elimen 30. istunnossa läsnä olleiden sopimuspuolten hyväksymillä päätöksillä 2012/1 ja 2012/2. Päätöksessä 2012/1 vahvistetut muutokset tulivat voimaan pöytäkirjassa määrätyn nopeutetun menettelyn perusteella. Päätöksessä 2012/2 vahvistettu muutos edellytti pöytäkirjan sopimuspuolten hyväksynnän, ja unioni hyväksyi muutoksen neuvoston päätöksellä (EU) 2017/1757 (1). Kyseinen muutos tuli voimaan 7 päivänä lokakuuta 2019.
                  
               
                     (4)
                  
                  
                     Toimeenpanevan elimen on määrä päättää 9–13 päivänä joulukuuta 2019 pidettävässä 39. istunnossaan sellaisten Amerikan yhdysvaltojen ehdottamien pöytäkirjan 3 a artiklan ja pöytäkirjan liitteen VII muutosten hyväksymisestä, joiden tarkoituksena on helpottaa sitä, että EU:n ulkopuoliset sopimuspuolet ratifioivat pöytäkirjan.
                  
               
                     (5)
                  
                  
                     On aiheellista määrittää kanta, joka otetaan unionin puolesta toimeenpanevassa elimessä, koska muutettavan pöytäkirjan aihe ja sisältö kuuluvat unionin säännöstön ja erityisesti Euroopan parlamentin ja neuvoston direktiivin (EU) 2016/2284 (2) soveltamisalaan.
                  
               
                     (6)
                  
                  
                     Unionin kannan toimeenpanevan elimen 39. istunnossa olisi oltava tukea ehdotusta pöytäkirjan liitteen VII muuttamisesta.
                  
               
                     (7)
                  
                  
                     Jos toimeenpanevan elimen 39. istunnossa läsnä olevat Itä-Euroopan, Kaukasian ja Keski-Aasian maiden sopimuspuolet ilmoittavat, että ehdotus pöytäkirjan 3 a artiklan muuttamisesta on hyödyllinen, unionin kannan toimeenpanevan elimen 39. istunnossa olisi oltava tukea kyseistä ehdotusta. Jos kyseiset sopimuspuolet eivät ilmoita, että ehdotus pöytäkirjan 3 a artiklan muuttamisesta on hyödyllinen, unionin kannan olisi oltava pyytää Amerikan yhdysvaltoja peruuttamaan ehdotuksensa, ja jos Amerikan yhdysvallat ei peruuta sitä, unionin olisi voitava vastustaa ehdotusta,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Valtiosta toiseen tapahtuvaa ilman epäpuhtauksien kaukokulkeutumista koskevan yleissopimuksen toimeenpanevan elimen 39. istunnossa, jäljempänä ’toimeenpanevan elimen 39. istunto’, unionin puolesta otettava kanta on seuraava:
            
                        a)
                     
                     
                        tukea Amerikan yhdysvaltojen esittämää ehdotusta pöytäkirjan liitteen VII muuttamisesta siten, että pidennetään joustavia aikatauluja vuodesta 2019 vuoteen 2024;
                     
                  
                        b)
                     
                     
                        jos toimeenpanevan elimen 39. istunnossa läsnä olevat Itä-Euroopan, Kaukasian ja Keski-Aasian maiden sopimuspuolet ilmoittavat, että ehdotus pöytäkirjan 3 a artiklan muuttamisesta siten, että pidennetään joustavia aikatauluja vuodesta 2019 vuoteen 2024 ja vuodesta 2022 vuoteen 2030, on hyödyllinen, tukea Amerikan yhdysvaltojen esittämää ehdotusta kyseisen artiklan muuttamisesta;
                     
                  
                        c)
                     
                     
                        jos tämän artiklan b alakohdan mukainen edellytys ei täyty, pyytää Amerikan yhdysvaltoja peruuttamaan ehdotuksen pöytäkirjan 3 a artiklan muuttamisesta;
                     
                  
                        d)
                     
                     
                        jos Amerikan yhdysvallat ei peruuta ehdotusta pöytäkirjan 3 a artiklan muuttamisesta tämän artiklan c alakohdassa tarkoitetun pyynnön jälkeen, unioni voi vastustaa ehdotusta.
                     
                  
         
            2 artikla
            Unionin edustajat voivat jäsenvaltioita kuullen sopia 1 artiklassa säädetyn kannan tarkentamisesta toimeenpanevan elimen 39. istunnossa tapahtuvan kehityksen valossa paikalla tapahtuvien koordinointikokousten aikana ilman uutta neuvoston päätöstä.
         
         
            3 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 5 päivänä joulukuuta 2019.
            
               
                  Neuvoston puolesta
               
               
                  Puheenjohtaja
               
               M. LINTILÄ
            
         
         
            (1)  Neuvoston päätös (EU) 2017/1757, annettu 17 päivänä heinäkuuta 2017, valtiosta toiseen tapahtuvaa ilman epäpuhtauksien kaukokulkeutumista koskevaan yleissopimukseen liittyvään happamoitumisen, rehevöitymisen ja alailmakehän otsonin vähentämistä koskevaan vuoden 1999 pöytäkirjaan tehtävän muutoksen hyväksymisestä Euroopan unionin puolesta (OJ L 248, 27.9.2017, s. 3).
         
            (2)  Euroopan parlamentin ja neuvoston direktiivi (EU) 2016/2284, annettu 14 päivänä joulukuuta 2016, tiettyjen ilman epäpuhtauksien kansallisten päästöjen vähentämisestä, direktiivin 2003/35/EY muuttamisesta sekä direktiivin 2001/81/EY kumoamisesta (EUVL L 344, 17.12.2016, s. 1).